«Հայ մայրեր» ՀԿ-ն ունի մանկական ուղեղային կաթվածով շուրջ 270 շահառու՝ Հայաստանի բոլոր շրջաններից, որոնք բոլորն էլ անապահով ընտանիքներից են: Կազմակերպության հիմնադիր Նարինե Մանուկյանը հպարտորեն է թվում այն ձեռքբերումները, որոնց կարողացել են հասնել անդուլ ու նվիրված աշխատանքի շնորհիվ. «Այս տարվա ընթացքում միայն մենք «Երազի տան» փոքրիկներին տրամադրել ենք 526 կուրս վերականգնողական բուժում, տրամադրել ենք օրթոպեդիկ կոշիկներ, որպեսզի փոքրիկների ոտքերը չդեֆորմացվեն, և նրանք սկսեն ավելի լավ քայլել։ 47 միավոր գույք ենք նվիրել՝ կանգնակներ, քայլակներ, հեծանիվներ և այլն։ Ըստ իս՝ ամենակարևոր բանը, որ մենք արել ենք որպես մայր, այն է, որ մենք աջակցություն ենք տրամադրել մայրերին։ Ինչքան էլ, որ երեխան վերականգնվի, ու նկատելի լինեն արդյունքները, մայրը, միևնույն է, ինքնաբավ չի լինում ու ամեն ինչ անիմաստ ու իզուր է համարում։ 15 մայրեր Երևանի քաղաքապետարանի աջակցությամբ ստացել են հոգեբանի անվճար աջակցություն։ Կարող եմ ասել, որ մենք ստացել ենք ֆանտաստիկ արդյունքներ։ 19 մայրեր ստացել են նոր մասնագիտություն սովորելու հնարավորություն։ Միայն Սոնա Ռուբենյանի նախաձեռնած համերգի շնորհիվ 9 մայրեր ստացան մասանգիտություն, և այսօր նրանք արդեն աշխատում են՝ բացարձակ կախում չունենալով ոչ ոքից։ Ու ամենակարևորը, որի մասին հպարտորեն կարող եմ ասել, այն է, որ 11 փոքրիկներ այլևս չեն գալու «Երազի տուն»։ Նրանք քայլում են, կարողանում են հաղորդակցվել և հասարակության լիիրավ անդամ են»։